Et kærestepar fra Vendsyssel gennemlevede noget nær helvede på jord i begyndelsen af året, da de ifølge politiets anklager blev stalket og truet af kvindens 47-årige tidligere samlever. En sen aften i februar trængte den 47-årige sågar ind i en lejlighed og gik ind i soveværelset, hvor eks’en og hendes nye kæreste lå og sov. Anklageskriftet i retssagen, der efter planen kører ved retten i Hjørring tirsdag, er fra ende til anden voldsom læsning. Politiet mener, at den 47-årige har forfulgt og overvåget sin forhenværende samlever og hendes nye kæreste, og at han i flere tilfælde har begået hærværk på biler med tilknytning til de to. Skrev ”Svin” og ”Dø” på biler Han er således tiltalt for 20. marts i år at have sat ild til en bil, der holdt parkeret i den lille landsby i Vendsyssel, hvor det meste af dramaet har udspillet sig. I samme landsby har manden knust ruder på biler og malet ord som ”Svin” og ”Dø” på biler. Det gik blandt andet ud over flere varebiler natten mellem 4. og 5. april i år. Omkring 12. til 13. april mener politiet, at den 47-årige var på spil igen. Denne gang med sedler, der blev sat under vinduesviskerne på to biler, som ofrene i sagen havde rådighed over. På sedlerne stod der ifølge anklageskriftet blandt andet: "DUMME SVIN", "VI SMADRE JER ALLES LIV DØ" og "NÅR I MINST VENTER DET TILDØDE HÆVN". Brugte ætsende væsker Den 47-årige er senere i april også tiltalt for at have hældt ætsende væske på to varebiler, ligesom han ifølge politiet stak ild til en varebil igen natten til 26. april. Samme nat skal manden ifølge anklageskriftet have ridset ”DØ” på siden af en personbil. Der sluttede de voldsomme episoder imidlertid, og den 47-årige sidder på nuværende tidspunkt varetægtsfængslet i sagen. Udover hærværk og dødstrusler er manden tiltalt for systematisk stalking i perioden 25. februar til 26. april. Politiet mener, at han i den periode blandt andet har kontaktet kvinden mange gange, selv om  hun ikke ønskede nogen som helst form for kontakt. Manden har ifølge anklagerne også overvåget og taget billeder af og omkring kvindens hjem i den lille landsby, hvor det hele har udspillet sig. Det fremgår ikke før sagens start, hvad den 47-årige siger til alvorlige anklager.

Opsummering:
Politiet mener, at den 47-årige har forfulgt og overvåget sin forhenværende samlever og hendes nye kæreste.